L'equip de govern de l'Ajuntament de Manises aprova una moció pel 8M, Dia Internacional de les Dones
03 de març de 2025

· L'oposició vota en contra d’aquesta proposta per la igualtat real i efectiva entre dones i homes per a aconseguir una societat plena i lliure

Manises, 3 de març de 2025-. L’equip de govern de l’Ajuntament de Manises, format per PSPV-PSOE (5), APM-Compromís (5) i Podem (1), han aprovat, al ple ordinari de febrer, una moció pel 8 de març, Dia Internacional de les Dones, una jornada de reivindicació i de lluita per la igualtat real. Tant el Partit Popular (6) com Vox (4) han votat en contra.

La regidora d’Igualtat de l’Ajuntament de Manises, Pilar Bastante, ha assenyalat que "l’equip de govern continuarà defensant els drets de les dones". "Avançar cap a una societat més igualitària és un benefici per a tots i totes i hem de continuar treballant per aconseguir una igualtat real i efectiva", ha afegit Bastante.

En la moció s’assenyala que el feminisme és consubstancial a la democràcia, un valor, una demanda que reclama justícia social, i que sols aconseguint la igualtat de dones i homes s’arribarà a una ciutadania plena i lliure, que realment es considere digna.

Les dones representen el 51 % de la població, i el feminisme és una proposta que els partits demòcrates han de portar per bandera com una manera d'exercir i reivindicar la consecució d'una igualtat real. L’objectiu és continuar impulsant els avanços que aconsegueixen una societat més equitativa i més democràtica.

La moció insta la Generalitat Valenciana a rescatar l’avantprojecte del govern del Botànic de l’Estatut valencià d’Igualtat de dones i homes, perquè es desenvolupe i es treballe de manera participativa amb entitats feministes. Per altra banda, s’exigeix l’elaboració d’una Llei Valenciana d’usos racionals del temps, amb el compromís pressupostari suficient per a incrementar recursos públics en cures.

També se sol·licita l’aprovació d’un paquet de mesures, en el marc del diàleg social, per a reduir la bretxa salarial entre treballadores i treballadors.

A més, en la proposta s’insta al fet que es garantisca que en el sistema educatiu s’incorpore en el currículum escolar dones referents al llarg de la història. Per últim, s’exigix que tots els municipis en la Comunitat Valenciana compten amb un pla municipal d’igualtat transversal que abaste tots els àmbits necessaris per a la transformació social dels municipis valencians.